Diari Oficial de la Generalitat Valenciana


Sumari del DOGV 9468, del 11-11-2022 (2022/9971)

Informació pública de l'informe ambiental i territorial estratègic de la modificació número 7 del Pla de reforma interior «Centre històric raval - Poble Nou».
--------------------------------------------------------------------------------------------------------------------------------------------------------------

### Dades del document

Número de DOGV
:   9468

Data del DOGV
:   11-11-2022

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2022/9971


Data del document
:   26-10-2022

Organisme emissor
:   Ajuntament d'Ontinyent

Tipus de document
:   Anunci

Descriptors 

:   * Ontinyent
    * administració local
    * pla d'urbanisme

Informació pública de l'informe ambiental i territorial estratègic de la modificació número 7 del Pla de reforma interior «Centre històric raval - Poble Nou». [2022/9971]  
De conformitat amb l'article 51.8 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana, es publica l'informe ambiental i territorial estratègic de la modificació número 7 del Pla de reforma interior «Centre històric raval - Poble Nou» d'Ontinyent, emés en sentit favorable per l'Ajuntament d'Ontinyent mitjançant Decret d'Alcaldia número 3442/2022 de data 23 d'octubre, que literalment diu:  
«Aprovació informe ambiental i territorial estratègic de la modificació número 7 del Pla de reforma interior «Centre històric raval - Poble Nou» d'Ontinyent.  
Amb data 21 d'octubre del 2022 s'ha emés informe per l'enginyera municipal de Medi Ambient i el TAG de Medi Ambient, en l'expedient d'avaluació ambiental i territorial estratègica de la modificació número 7 del Pla de reforma interior «Centre històric raval - Poble Nou» d'Ontinyent, en el sentit següent:  
  
«Antecedents  
En data 21 de juliol de 2016 es disposa que el Departament de Medi Ambient assumisca la instrucció i tramitació dels procediments d'avaluació ambiental i territorial estratègica quan l'òrgan ambiental siga municipal, de conformitat amb el que estableix l'article 48.c de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El 2 de març es comunica al Departament de Medi Ambient que, com a òrgan ambiental i territorial competent, procedisca a donar tràmit a l'avaluació ambiental i territorial estratègica del document.  
El 13 de juny del 2022 la regidora delegada de l'Àrea de Política Econòmica, Sostenibilitat i Projectes Europeus acorda que s'inicie el procediment d'avaluació ambiental Modificació núm. 7 del Pla de reforma interior «Centre històric raval - Poble Nou» d'Ontinyent.  
  
  
Consideracions jurídiques  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
L'avaluació ambiental estratègica és l'instrument de prevenció establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. La dita directiva s'incorpora al dret intern espanyol per mitjà de la Llei 21/2013, de 9 de desembre, d'avaluació ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana.  
  
Òrgan ambiental municipal  
L'article 49 del TRLOTUP estableix que l'òrgan ambiental i territorial serà autonòmic amb caràcter general, excepte els supòsits de l'apartat 2, en els quals serà l'Ajuntament del terme municipal de l'àmbit del planejament objecte de l'avaluació ambiental, sense perjudici de l'assistència i cooperació de les diputacions provincials d'acord amb la legislació de règim local.  
La modificació puntual núm. 7 del Pla general que afecta diverses modificacions de l'ordenació detallada de sòl urbà residencial del municipi es troba en el supòsit de l'apartat 2 de l'article 49.2 del TRLOTUP, motiu pel qual l'òrgan ambiental i territorial és el mateix Ajuntament.  
  
Com que la TRLOTUP no concreta, en aquests casos, quin òrgan municipal és el competent per a realitzar l'avaluació ambiental i territorial estratègica, resulta aplicable el que disposa l'article 21.1.s de la Llei 7/1985, de 2 d'abril, reguladora de les bases del règim local, segons el qual la dita competència correspondria a l'alcalde president.  
Planejament vigent  
El planejament municipal vigent és el Pla general d'Ontinyent, aprovat definitivament el 10 d'abril de 2006, per la Comissió Territorial d'Urbanisme de València, publicat en el Butlletí Oficial de la Província de 22 de desembre de 2006. Aquest planejament va obtindre declaració d'impacte ambiental positiva amb condicionants el 28 de novembre de 2005.  
  
Documentació presentada  
La documentació objecte del present informe està integrada pel document per a l'avaluació ambiental territorial i estratègica. Compren el contingut mínim establit a l'article 52 del TRLOTUP:  
  
a) La motivació de l'aplicació del procediment simplificat d'avaluació ambiental i territorial estratègica.  
b) Un resum dels motius de la selecció de les alternatives previstes.  
  
c) Les mesures previstes per a previndre, reduir i, en la mesura que siga possible, compensar, qualsevol efecte negatiu important en el medi ambient i en el territori, que es derive de l'aplicació del pla, així com per a mitigar la seua incidència sobre el canvi climàtic i la seua adaptació a aquest.  
d) Una descripció de les mesures previstes per al seguiment ambiental del pla.  
  
Informes emesos.  
Atés que la modificació plantejada no afecta altres administracions públiques, no obstant això, es consideren serveis municipals afectats per la modificació els següents:  
- Oficina Tècnica  
- Servei Arqueologia  
  
L'arquitecte municipal ha emés un informe de data 12 de juliol, que conclou que es tracta d'una modificació menor dins l'àmbit del mateix Pla de reforma interior que es modifica i no genera efectes significatius sobre el medi ambient, raó per la qual es considera adequat el procediment simplificat d'avaluació ambiental i territorial, d'acord amb el que disposen els articles 46.3 i 52 del TR-LOTUP.  
  
L'arqueòleg municipal ha informat en data 15 de juliol del 2022 que des del punt de vista arqueològic, la modificació plantejada no sembla tindre cap tipus d'incidència ni efecte.  
  
Objecte i justificació.  
L'objectiu general de la present modificació núm. 7 del PRI Raval ?Poble Nou és facilitar la rehabilitació de les edificacions existents perquè es pot conservar i mantenir el patrimoni edificat a l'àmbit del PRI.  
  
A causa de l'edat de moltes edificacions existents i de la manca d'una adequada conservació per l'abandonament i el trasllat de la població del centre històric a altres zones, aquestes han patit un procés de deteriorament. Aquest procés fa que el centre tinga un patrimoni edificat amb algunes deficiències en aspectes com ara estabilitat i seguretat, habitabilitat i funcionalitat, i accessibilitat universal dels edificis.  
  
És interés, ja manifestat en la memòria del PRI, la conservació i manteniment del patrimoni edificat en el seu àmbit que gaudeix de diverses zones i nivells de protecció.  
Per això cal facilitar la rehabilitació d'aquells edificis que tinguen deficiències d'estabilitat i seguretat, habitabilitat i funcionalitat, i accessibilitat universal o similars.  
Igualment cal adequar la normativa urbanística a noves necessitats d'infraestructura, instal·lacions i serveis que el pla no va preveure en el seu moment de manera que es permeta la rehabilitació d'habitatges per adequar-los a les condicions d'habitabilitat i funcionalitat que es reclamen actualment i permetre usos que contribuïsquen al manteniment de les edificacions actuals.  
  
La modificació 7 del PRI es limita a xicotetes modificacions de l'ordenació urbanística i a l'ajust de 6 articles de les normes urbanístiques.  
  
Aquestes modificacions són:  
Canvis en la qualificació urbanística i eliminació de dues unitats d'execució:  
- Supressió de la unitat d'execució CH-3.  
- Canvi en la qualificació en carrer Maians.  
- Supressió de la unitat d'execució CH-5.  
  
Canvis en les normes urbanístiques d'ordenació detallada:  
- Aclariment en la regulació de la reserva d'aparcament alternatiu.  
  
- Regulació de les condicions d'ús residencial plurifamiliar.  
- Autorització d'activitats en soterranis existents.  
- Regulació del cablejat en instal·lacions de xarxes de telecomunicacions per façana d'edificacions.  
  
Consultes prèvies  
De conformitat amb l'article 51.3 del TRLOTUP, no cal efectuar consulta prèvia quan es tracte de modificacions puntuals que regulen aspectes parcials del Pla que es modifique.  
  
Identificació i valoració de possibles efectes adversos sobre el medi ambient  
La modificació plantejada no estableix el marc per a projectes i altres activitats subjectes a avaluació d'impacte ambiental; no influeix en altres plans o programes; no és susceptible de generar problemes ambientals diferents dels ja previstos pel Pla general; no suposa augment d'emissions, empitjorament dels nivells de contaminació o canvis sobre els factors que afectarien el canvi climàtic; no afecta elements del patrimoni natural; no afecta elements del patrimoni cultural significativament i en cap cas en sentit negatiu; no afecta el paisatge ni cap espai protegit; no té incidència en el model territorial vigent i no incompleix les determinacions legals vigents de qualsevol altra àrea afectada que poguera trobar-se sotmesa a algun tipus de protecció. Per tant, d'acord amb els criteris de l'annex VIII de la LOTUP, es pot determinar que la modificació plantejada no té efectes significatius sobre el medi ambient i el territori.  
  
  
Conclusions  
Analitzat l'esborrany de modificació núm. 7 del Pla de reforma interior «Centre històric raval - Poble Nou» d'Ontinyent podem concloure que el procediment d'avaluació ambiental i territorial estratègica simplificat és suficient per a determinar que la modificació proposada no té efectes significatius sobre el medi ambient o territori.  
  
Proposem, per tant, resoldre favorablement l'informe ambiental i territorial estratègic.»  
De conformitat amb allò que disposa l'article 48.c, 50 i 51 de la Llei 5/2014, de 25 de juliol, de la Generalitat Valenciana, d'ordenació del territori, urbanisme i paisatge de la Comunitat Valenciana, i l'article 21.1.s de la Llei 7/1985, de 2 d'abril, reguladora de les bases del règim local, resolc:  
  
Primer  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació número 7 del Pla de reforma interior «Centre històric raval - Poble Nou» d'Ontinyent.  
  
Segon  
Continuar la tramitació de la modificació número 7 del Pla de reforma interior «Centre històric raval - Poble Nou» d'Ontinyent.  
  
Tercer  
Cal indicar que segons estableix l'article 53.7 de la TRLOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'aprovació del pla o programa en el termini màxim de quatre anys des de la data de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
Quart  
Publicar el present informe en el Diari Oficial de la Generalitat Valenciana, d'acord amb el que disposa l'article 53.8 de la TRLOTUP.»  
  
  
Ontinyent, 26 d'octubre de 2022.- L'alcalde: Jorge Rodríguez Gramage.